Ravintola Meiccu

Ravintola Meiccu on Helsingin Meilahdessa Kuusitien ja Pihlajatien risteyksessä toimiva kulttuurihistoriallisesti arvokas ravintola. Ravintolasali on Helsingin rautatieasemaa vastapäätä toimivan Hotelli Vaakunan sisarteos. Hotellityömaalta tuotiin muun muassa paneelit ja Paavo Tynellin valaisimet.

Vuonna 1946 avattu ravintola on tunnettu myös nimillä HOK:n ravintola n:ro 11, Kuusihokki ja Ravintola N:o 11. Siitä on käytetty lisäksi lempinimiä Risuhokki ja Käpyhokki. Risuhokki tuli alkuperäisistä tuoleista, joiden narupunokset eivät kestäneet kulutusta. 

Taiteilijoiden, muusikoiden ja näyttelijöiden suosimaksi tulleessa ravintolassa viihtyi myös oululalaislähtöinen kirjailija Matti Hälli (1913-1988), jonka opiskelut Helsingissä venähtivät pitkiksi. Hänen Andersson-tarinansa sijoittuvat Kuusihokkiin. Tarinoiden vanha mukava Andersson on maailman kaikkien vahtimestareiden armoitettu ihanneminä. Hälli asui Mannerheimintie 126:ssa.   

Ravintolan aikaa kestänyttä sisustusta hyödynsi myös Aki Kaurismäki elokuvassaan Ariel.

Runsaan 75 vuoden aikana paikassa on ollut vain neljä ravintoloitsijaa: Helsingin Osuuskauppa HOK, HOK-Elanto, Juha Hellevuo ja Panu Kurkela sekä Leo-Jukka ja Eija Salosen yhtiö Pavrest Oy. 

Leo-Jukka Salosen isä Leo ”Lexa” Salonen oli 1960-luvulla presidentti Urho Kekkosen luottokokki ja Suomen ensimmäinen televisiokokki. Lisäksi hän johti keittiötä muun muassa Motissa, Helsingin Suomalaisella Klubilla, Särkänlinnassa ja Katajanokan Kasinolla.

Lähteet

Aiheesta muualla 
 Ravintolan kotisivut

Meiccu
Meilahti